b'\n_START_ARTICLE_\nHietahait\n_START_SECTION_\nAnatomia\n_START_PARAGRAPH_\nHietahait ovat suurehkoja ja tukevarakenteisia haita. Suurin laji on mustahietahai, joka voi kasvaa 4,1 metri\xc3\xa4 pitk\xc3\xa4ksi. Muutkin lajit saavuttavat yli kolmen metrin pituuden. Lajeilla on kaksi samankokoista selk\xc3\xa4ev\xc3\xa4\xc3\xa4 ja pyrst\xc3\xb6ev\xc3\xa4 on melko pitk\xc3\xa4 ja ep\xc3\xa4symmetrinen. Hietahailajien per\xc3\xa4ev\xc3\xa4 on selk\xc3\xa4evien kokoinen. Hietahaiden silm\xc3\xa4t ovat melko pienet ja suu suuri ja hampaat pitk\xc3\xa4t. Hammasrivej\xc3\xa4 on molemmissa leuoissa alle 60._NEWLINE_Hietahait ovat ovovivipaarisia ja poikaset voivat sy\xc3\xb6d\xc3\xa4 hedelm\xc3\xb6ittym\xc3\xa4tt\xc3\xb6mi\xc3\xa4 munasoluja tai hitaammin kehittyneit\xc3\xa4 sisaruksiaan ollessaan naaraan kohdussa. Yleens\xc3\xa4 poikasia syntyy kaksi.\n_START_SECTION_\nLevinneisyys ja elintavat\n_START_PARAGRAPH_\nHietahaiden heimon lajeja tavataan laikuttaisesti Atlantin, Intian valtameren ja Tyynenmeren l\xc3\xa4mpimill\xc3\xa4 ja lauhkeilla alueilta. Ne el\xc3\xa4v\xc3\xa4t rannikkoseuduilla ja erityisesti ruskohietahai my\xc3\xb6s avomerell\xc3\xa4. Niit\xc3\xa4 on tavattu pintavesist\xc3\xa4 aina 1\xc2\xa0600 metrin syvyyteen._NEWLINE_Hietahait ovat melko hitaita, mutta aktiivisia uimareita. Niiden ravintoa ovat luukalat, nilvi\xc3\xa4iset ja pohjien \xc3\xa4yri\xc3\xa4iset.\n_START_SECTION_\nHietahait ja ihmiset\n_START_PARAGRAPH_\nHietahaiden lajit ovat melko rauhallisia, mutta hietahain tiedet\xc3\xa4\xc3\xa4n hy\xc3\xb6k\xc3\xa4nneen my\xc3\xb6s uimareiden kimppuun, kun se on tuntenut olonsa uhatuksi. Hietahait ja mustahietahait ovat suosittuja urheilukalastuksen kohteita ja niit\xc3\xa4 kalastetaan my\xc3\xb6s ravinnoksi, mutta ne eiv\xc3\xa4t ole yht\xc3\xa4 t\xc3\xa4rkeit\xc3\xa4 kuin monet muut hait. Hietahaita pidet\xc3\xa4\xc3\xa4n my\xc3\xb6s yleis\xc3\xb6akvaarioissa.'